**Indokolás**

**a települési támogatásról szóló 4/2020. (II. 14.) önkormányzati rendelet módosításához**

A jogalkotásról szóló 2010. évi CXXX. törvény vonatkozó rendelkezése alapján a jogszabály tervezetéhez a jogszabály előkészítője indokolást csatol.

A Jász-Nagykun-Szolnok Megyei Kormányhivatal Hatósági Főosztály Törvényességi Felügyeleti Osztálya megküldte a 2020. november 30. napján kelt, a települési támogatásokról szóló önkormányzati rendeletek törvényességi felügyeleti ellenőrzéséről szóló összefoglalót (a továbbiakban: Összefoglaló).

Az Összefoglaló több észrevételt tartalmaz a települések rendeletében foglaltakra tekintettel, mely alapján szükséges többek között a Rendelet preambulumát, értelmező rendelkezését, vagyonnyilatkozatra való hivatkozást módosítani.

A Rendelet átvizsgálásra került továbbá adatvédelmi szempontból is, így a Rendelet mellékleteiben feltüntetésre került a Jászapáti Városi Önkormányzat és Jászapáti Polgármesteri Hivatal, mint Adatkezelők Adatvédelmi és Adatkezelési tájékoztatójának elérhetősége.

A Rendelet gyakorlati alkalmazása során felmerült, hogy a Rendeletet a fentieken túl további pontokon szükséges módosítani, többek között a lakhatáshoz kapcsolódó rendszeres kiadások viseléséhez nyújtott települési támogatás esetén a kérelemhez csatolható dokumentumok köre kibővül a feltöltő kártya vásárlását igazoló bizonylattal, az első személyi tulajdonú lakás építésének, vásárlásának támogatás tekintetében a támogatás felhasználásának ütemezését tartalmazó bekezdés hatályát veszti, illetve az ajándékcsomagra vonatkozó rendelkezéseknél a jogosulti életkor 65 évről 60 évre csökken és a lakóhely szempontjából mind az állandó, mind a tartózkodási hely feltüntetésre kerül.

Magyarország Kormánya 2020. november 4. napján a veszélyhelyzet kihirdetéséről szóló 478/2020. (XI. 3.) Korm. rendeletével (a továbbiakban: Korm.rendelet) az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

A koronavírus-világjárvány második hulláma elleni védekezésről szóló 2020. évi CIX. törvény 1. §-a, 2. § (1) bekezdése, valamint 5. §-a értelmében a Korm.rendelet hatálya 2021. február 8. napjáig tart.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

Jászapáti, 2021. február 4.

**Farkas Ferenc**

**polgármester**